KOMMISSIONENS AFGØRELSE
af 4. juni 2012
om afslutning af antidumpingproceduren vedrørende importen af vinsyre med oprindelse i Folkerepublikken Kina, begrænset til én kinesisk eksporterende producent, Hangzhou Bioking Biochemical Engineering Co., Ltd
(2012/289/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 9,
efter høring af det rådgivende udvalg, og
ud fra følgende betragtninger:
A. PROCEDURE
(1)
Den 15. juni 2011 modtog Europa-Kommissionen (»Kommissionen«) en klage vedrørende den påståede skadevoldende dumpingimport af vinsyre med oprindelse i Folkerepublikken Kina, begrænset til én kinesisk eksporterende producent, Hangzhou Bioking Biochemical Engineering Co., Ltd (»den pågældende virksomhed«).
(2)
Klagen blev indgivet af følgende producenter (»klagerne«): Distillerie Bonollo SpA, Industria Chimica Valenzana SpA, Distillerie Mazzari SpA, Caviro Distillerie S.r.l. og Comercial Quimica Sarasa s.l., som tilsammen tegner sig for en væsentlig del, i dette tilfælde over 50 %, af den samlede produktion af vinsyre i Unionen.
(3)
Klagen indeholdt umiddelbare beviser for, at der fandt dumping sted, og at der forvoldtes væsentlig skade som følge af dumpingimporten, hvilket blev anset for tilstrækkeligt til at berettige indledningen af en antidumpingprocedure.
(4)
Efter høring af det rådgivende udvalg offentliggjorde Kommissionen en meddelelse i Den Europæiske Unions Tidende (2) om indledning af en antidumpingprocedure vedrørende importen af vinsyre med oprindelse i Folkerepublikken Kina, begrænset til én kinesisk eksporterende producent, Hangzhou Bioking Biochemical Engineering Co., Ltd (»den pågældende virksomhed«).
(5)
Kommissionen sendte spørgeskemaer til EU-erhvervsgrenen, til den eksporterende producent i Folkerepublikken Kina, til importører og til myndighederne i Folkerepublikken Kina. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der er fastsat i indledningsmeddelelsen.
(6)
Alle interesserede parter, der anmodede om en høring og påviste, at der var særlige grunde til, at de burde høres, blev hørt.
B. TILBAGETRÆKNING AF KLAGEN OG AFSLUTNING AF PROCEDUREN
(7)
Ved brev af 14. februar 2012 til Kommissionen trak klagerne officielt deres klage tilbage.
(8)
I overensstemmelse med grundforordningens artikel 9, stk. 1, kan en procedure afsluttes, hvis klagen trækkes tilbage, medmindre en sådan afslutning ikke vil være i Unionens interesse.
(9)
Kommissionen fandt, at nærværende procedure burde afsluttes, da undersøgelsen ikke havde vist, at en sådan afslutning ikke vil være i Unionens interesse.
(10)
De interesserede parter blev underrettet herom og fik lejlighed til at indsende bemærkninger. Der blev ikke modtaget bemærkninger om, at en sådan afslutning ikke ville være i Unionens interesse.
(11)
Kommissionen konkluderer derfor, at antidumpingproceduren vedrørende importen til Unionen af vinsyre med oprindelse i Folkerepublikken Kina bør afsluttes uden indførelse af foranstaltninger -
VEDTAGET DENNE AFGØRELSE:
Artikel 1
Antidumpingproceduren vedrørende importen af vinsyre, i øjeblikket henhørende under KN-kode ex 2918 12 00, med oprindelse i Folkerepublikken Kina, begrænset til én kinesisk eksporterende producent, Hangzhou Bioking Biochemical Engineering Co., Ltd, afsluttes.
Artikel 2
Denne afgørelse træder i kraft dagen efter offentliggørelsen i Den Europæiske Unions Tidende.
Udfærdiget i Bruxelles, den 4. juni 2012.